Matias Laine esitti kauden parasta vauhtiaan Formula 3 Eurosarjassa Saksan Norisringillä sunnuntaina. Joensuulainen pääsi lähtemään kilpailuun paalupaikalta, mutta joutui odotetusti antamaan sijoituksissa periksi. Tuloksena oli seitsemäs sija, joka on ”Matson” kauden paras sijoitus. Pisteitä seitsemäs sija toi kaksi lisää.
- Näyttää, että pikku hiljaa olen päässyt eteenpäin. Sijoitus olisi voinut olla pari pykälää parempikin. Kierrosajoissa ero kärkeen oli nyt 0,4 sekuntia, joten siinä suhteessa parannusta on tullut selvästi. Parempaan en tällä kertaa pystynyt, Laine arvioi omaa ajoaan.
Kilpailun voittoon ajoi Valtteri Bottas ennen eilen juhlinutta Signaturen kaksikkoa Marco Wittmannia ja Edoardo Mortaraa.
Laine kävi kovan taistelun tallikaverinsa Antonio Felix da Costan kanssa. Motopark Acedemyn kuljettajat kilkkasivat yhteen jo ensimmäisessä mutkassa. Molemmat jatkoivat ilman suuria vahinkoja kylki kyljessä kiinni kierros toisensa perään.
- Eka mutkassa taisi vähän etusiipi vääntyä, mutta vaikea sanoa oliko sillä merkitystä. Jatkossakaan kaveri ei antanut yhtään tilaa, vaikka olin välillä selvästi nopeampi. Sitten osuttiin uudelleen ja pudottiin jonnekin kymmenennen sijan paikkeille. Onnistuin vielä nousemaan sieltä seitsemänneksi. Kovaa oli kisailu kaiken matkaa, Laine kuvaili menoa Norisringin katuradalla.
Laine pääsi paalupaikalle sijoittumalla lauantain kilpailussa kahdeksanneksi. Kahdeksan parhaan käännetty lähtöjärjestys viikonlopun toisessa kisassa tuo omaa väriään Formula 3 Eurosarjaan.
- Paalupaikka tuntui tietysti hyvältä ja antoi lisäruiskeen itsellekin. Toisaalta tiesin, että vauhdillisesti en pysty kärjen tahtiin ja takaa sitten tulikin nopeasti 4-5 autoa suorilla ohi. Suunta on kuitenkin ylöspäin ja täytyy vain yrittää parantaa omaa ajoa ja autoa loppukaudelle, Laine sanoi.
Formula 3 Eurosarja jatkuu Saksan Nürburgringillä elokuun 6.-8. päivänä. Uutiset